**Zahraničný výbor Národnej rady Slovenskej republiky**

### Z á p i s n i c a

**zo 48. schôdze, ktorá sa uskutočnila dňa 8. augusta 2018 (streda) o 11:30 hod. v budove Národnej rady Slovenskej republiky pri Mikulášskej bráne, miestnosť č. 400**

**Prítomní:** 8 poslancov (podľa prezenčnej listiny)

Schôdzu Zahraničného výboru Národnej rady Slovenskej republiky viedla predsedníčka výboru **Katarína Cséfalvayová.**

**Návrh programu**

1. **Návrh na prijatie stanoviska Zahraničného výboru Národnej rady Slovenskej republiky, ktorým odmieta legitimizáciu okupácie a anexie Krymu návštevou ústavných činiteľov Slovenskej republiky**
2. **Rôzne**

Hlasovanie o programe: 8/0/0.

**K bodu 1**

P. predsedníčka **Katarína Cséfalvayová** uviedla, že tento výbor zvolala ako reflexiu na návštevu Krymu poslancom Národnej rady Slovenskej republiky bez vedomia a povolenia ukrajinských orgánov. Považuje za dôležité, aby zazneli zásadné a hodnotové postoje, najmä ak sú súčasťou oficiálnej zahraničnej politiky a ak sú zapísané v programovom vyhlásení vlády, a tiež, aby sme nenechávali priestor extrémistom a dobrodruhom. Povedala, že potrebujeme jednoznačnú a zrozumiteľnú zahraničnú politiku. Sme členmi Európskej únie a  NATO a z toho plynú aj naše záväzky. Preto akékoľvek gestá, ktoré spochybňujú zahraničnú politiku Slovenskej republiky a jej záväzky voči spojencom považuje pre Slovensko za veľmi škodlivé, najmä, ak idú od volených predstaviteľov Slovenskej republiky. Koncom augusta si budeme pripomínať 50. výročie vpádu vojsk Varšavskej zmluvy pod vedením Sovietskeho zväzu na územie Československa. Považuje za cynické akékoľvek gestá, ktoré relativizujú činy Ruska, ktoré ignorujú územnú celistvosť štátov aj v našom bezprostrednom susedstve. Takéto navonok nevinné aktivity musíme zastaviť, pretože to môže skončiť ďalším pozývacím listom.

Spravodajca, poslanec **Martin Klus**, predniesol návrh uznesenia.

Rozprava:

P. **Peter Osuský** podotkol, že poslanec Peter Marček sa odvoláva na referendum. Dávna i nedávna história nás učí, čo od koho môžeme očakávať. Myslí si, že robiť akékoľvek kroky, ktoré signalizujú naše akceptovanie čistého zla sú škodou a hanbou konkrétneho poslanca a nie parlamentu Slovenskej republiky.

P. **Zsolt Simon** povedal, že zahraničný výbor už riešil podobnú situáciu s predsedom Národnej rady Slovenskej republiky pánom Andrejom Dankom kvôli jeho vystúpeniu v ruskej Dume. P. Andrej Danko bol však do svojej pozície zvolený hlasmi poslancov Národnej rady Slovenskej republiky, čím reprezentuje poslancov, na rozdiel od poslanca Petra Marčeka, ktorý reprezentuje sám seba a svojich voličov. Z predloženého návrhu uznesenia navrhol vypustiť poslednú časť vety „bez súhlasu povolenia ukrajinských orgánov“. Tiež navrhol zo stanoviska vypustiť vetu „ Zahraničný výbor Národnej rady Slovenskej republiky podporuje vyhlásenie Ministerstva zahraničných vecí a európskych záležitostí Slovenskej republiky“, pretože nechce podporiť žiadne vyhlásenie tejto vlády. Ak má výbor prijať nejaké uznesenie, nech je to uznesenie tohto výboru a nie podporovať iné vyhlásenie a už vôbec nie vyhlásenie vlády SR.

P. **Peter Marček** povedal, že občania Slovenskej republiky nepotrebujú žiadne víza na vstup na Ukrajinu, a ak je Krym ukrajinský, prečo by si mal pýtať víza. Zabúda sa, že sa nedodržiava Uznesenie Národnej rady Slovenskej republiky ku Kosovu. Ministerstvo zahraničných vecí a európskych záležitostí Slovenskej republiky vydalo pokyn na uznávanie kosovských pasov. Ak Slovenská republika neuznáva samotné Kosovo, nemôže uznávať ani kosovské pasy. Kosovo sa odtrhlo od Srbska, nebolo tam žiadne referendum a túto skutočnosť nikto nenapadá. Historicky Krym patril a vždy bude patriť Ruskej federácii. Na svojej návšteve Krymu, na každom vystúpení zdôraznil, že je tam ako turista, svojich voličov chcel oboznámiť s tým, čo sa tam skutočne udialo. Malo s ním ísť šesť poslancov, ktorí sa vďaka mediálnej bubline zľakli a necestovali. Poslanec Peter Marček nemá centrály, ktoré by mu zakázali ísť. Zastupuje len svojich voličov. Bolo s ním dvanásť ľudí a kameraman, pripraví video, ktoré zašle do všetkých médií, na Ministerstvo zahraničných vecí a európskych záležitostí Slovenskej republiky, tiež na Ministerstvo zahraničných vecí Ukrajiny aj Ruskej federácie. Predsedníčke výboru Kataríne Cséfalvayovej vytkol, že zastupuje záujmy pána Georga Šoroša, k čomu ani  poslanec Martin Klus nemá ďaleko. Referendum na Ukrajine bolo v súlade s právom a Ústavou Ukrajiny, čo podporil prečítaním názoru predsedu Asociácie akreditovaných právnikov pre interakciu orgánov verejnej správy pri Európskej únii pána Christiana de Floriho. Prítomných sa spýtal, čo mienia robiť v prípade, ak prezidenti Vladimír Putin a Donald Trump uznajú Krym ruským a urobia referendum v Donecku a Luhansku.

P. **Martin Klus** sa ohradil voči tomu, že zastupuje záujmy pána Georga Šoroša. Podotkol, že Krym nebol vždy ruský, pretože krymský Chanát trval tristo rokov ako následník Turecka, bol tatársky, až potom patril Ruskej federácii 170 rokov a následne sa stal ukrajinským. Osobne bol v roku 2013 na Kryme, všetkých prítomných ubezpečil, že tam žiadny problém nebol. Vstup občanov Európskej únie nesúvisí s vízovou povinnosťou o ktorej hovoril poslanec Peter Marček, ale Ukrajina upravuje vstup na svoje územie potrebou požiadať o povolenie na jej územie.

P. **Richard Vašečka** uviedol, že výbor by mal podporiť Uznesenie Národnej rady Slovenskej republiky o anexii Krymu, z minulého volebného obdobia, ktoré uvádza porušenie medzinárodného práva, za ktoré hlasovalo 140 poslancov. Odporúča skôr sa odvolávať na toto uznesenie ako na Stanovisko Ministerstva zahraničných vecí a európskych záležitostí.

P. **Peter Osuský** podporil argumentáciu Zsolta Simona, že je zásadný rozdiel, či ide poslanec Peter Marček na takýto výlet, alebo či vystupuje predseda parlamentu. Poslanec Peter Marček reprezentuje svojich voličov, preto nemá pocit hanby za Národnú radu Slovenskej republiky. Možno si poslanec Peter Marček myslí, že takýmito krokmi si zabezpečí prípadnú politickú budúcnosť.

P. **Martin Klus** prečítal návrh uznesenia, so zmenami, ktoré navrhol poslanec Zsolt Simon a s ktorými sa stotožnil.

Hlasovanie o návrhu uznesenia č. 103: 7/0/1.

Uznesenie bolo prijaté.

**K bodu 2**

P. poslanec **Zsolt Simon** navrhol predvolať na schôdzu Výboru ministra zahraničných vecí a európskych záležitostí Slovenskej republiky pána Miroslava Lajčáka, aby výboru podal vysvetlenie, aký bol postoj jeho ministerstva k nominácii pán Quanga na post veľvyslanca v Hanoji. Tiež by sa chcel od ministra Miroslava Lajčáka dozvedieť, aké opatrenia prijalo a mieni prijať Ministerstvo zahraničných vecí a európskych záležitostí Slovenskej republiky k Vietnamu a tiež ako chce napraviť naše renomé a postoj k spojencom v Nemecku.

P. poslanec **Martin Klus** sa v súvislosti s únosom vietnamského občana vyjadril k administratívnej organizácii letu vládneho špeciálu, na palube ktorého sa pravdepodobne nachádzal pán Thanh. Citoval poľský letecký zákon, ktorý v prípade medzinárodného letu štátneho či iného významu na základe diplomatickej dohody hovorí o povinnosti kompetentnej autority cudzieho štátu oznámiť úmysel vykonať civilný let ministrovi zodpovednému za zahraničné veci Poľskej republiky, nie neskôr ako desať dní pred plánovaným vykonaním letu, uvádzajúc dôvod letu a  všetky informácie dôležité pre nahlásenie letového plánu vo vzdušnom priestore Poľskej republiky. Minister zahraničných vecí podá oznámenie predsedovi Úradu civilného letectva. O udelení povolenia na prelet informuje predseda Úradu kompetentnú autoritu cudzieho štátu prostredníctvom ministra zahraničných vecí. V záujme nielen tohto výboru je, aby sa objasnilo nasledovné: Kto je zmieňovanou kompetentnou autoritou cudzieho štátu Slovenskej republiky? Ďalej, či bola touto autoritou dodržaná lehota na úmysel vykonať civilný let ministrovi zahraničných vecí Poľskej republiky. Tiež, aký bol uvedený dôvod letu a všetky informácie dôležité pre nahlásenie letového plánu vo vzdušnom priestore Poľskej republiky vrátane účastníkov letu. Bol medzi účastníkmi letu zmieňovaný aj vtedajší podpredseda vlády a minister vnútra Robert Kaliňák? Prichádza do úvahy, že by Slovensko stiahlo svoje zastúpenie z Vietnamu, prípadne by vypovedalo vietnamského veľvyslanca zo Slovenska, ak sa dokáže, že tento o pobyte Trinh Xuan Thanha na Slovensku klamal? Poľsko podľa medializovaných informácii bezproblémovo udelilo súhlas s preletom nad jeho územím, lebo sa domnievalo, že na palube lietadla bude minister vnútra, pán Robert Kaliňák.

Poslanec Martin Klus navrhol, aby sa Zahraničný výbor Národnej rady Slovenskej republiky uzniesol na požiadavke bezodkladného získania odpovedí Ministerstva zahraničných vecí a európskych záležitostí Slovenskej republiky na vyššie uvedené otázky (návrh uznesenia ZV NR SR č. 104).

P. poslanec **Martin Fedor** navrhol p. ministra Miroslava Lajčáka interpelovať.

P. poslanec **Peter Osuský** uviedol, že požadovať odpovede na otázky prednesené poslancom Martinom Klusom je lepšie uznesením výboru, ako by mal poslanec Martin Klus tieto otázky požadovať od Ministerstva zahraničných vecí a európskych záležitostí Slovenskej republiky sám. Tiež navrhuje uznesenie výboru, ktoré by požadovalo účasť p. ministra Miroslava Lajčáka na schôdzi výboru, ako to navrhol poslanec Zsolt Simon.

Hlasovanie o návrhu uznesenia č. 104: 6/0/2.

Uznesenie bolo prijaté.

V rámci bodu Rôzne ďalej p. poslanec **Martin Klus** prečítal list od občianskych aktivistov ohľadom zadržania a väznenia Olega Sencova a ďalších politických väzňov v Rusku. Poslanec Martin Klus navrhol, aby členovia výboru vyjadrili oficiálnu podporu úsiliu na okamžité prepustenie Olega Sencova a ďalších politických väzňov väznených na území Ruskej federácie a tento list zobrali na vedomie.

Poslanec **Martin Klus** ďalej navrhol, aby sa Zahraničný výbor Národnej rady Slovenskej republiky pripojil k vyhláseniu Ministerstva zahraničných vecí a európskych záležitostí Slovenskej republiky v súvislosti s desiatym výročím rusko-gruzínskeho konfliktu.

P. poslanec **Martin Fedor** podporuje väčšinu vyhlásení a krokov Ministerstva zahraničných vecí a európskych záležitostí Slovenskej republiky, ale nemyslí si, že by mal Zahraničný výbor zvažovať podporu každého jedného vyhlásenia, vníma to ako krok navyše.

P. poslanec **Peter Osuský** súhlasil s podporou textu vyhlásenia Ministerstva zahraničných vecí a európskych záležitostí Slovenskej republiky.

P. poslanec **Zsolt Simon** súhlasil s obsahom vyhlásenia, avšak bez vyjadrenia podpory Ministerstvu Zahraničných vecí a európskych záležitostí Slovenskej republiky.

Hlasovanie o návrhu uznesenia č. 105: 6/0/1.

Uznesenie bolo prijaté.

Na záver p. poslanec **Richard Vašečka** navrhol, abyčlenovia Zahraničného výboru Slovenskej republiky, pokiaľ plánujú predložiť návrhy uznesení do bodu Rôzne, zabezpečili tieto návrhy vopred, pred zasadaním Výboru.

**Ľuboš Blaha Katarína Cséfalvayová**

**Adriana Pčolinská** predsedníčka výboru

overovateľ